તેમણે કારનું રેકોર્ડ પ્લેયર ચાલુ કર્યું અને ‘હિમ્મતવાલા’નું ગાયન શરૂ થયું, “નૈનોં મેં સપના, સપનોં મેં સજના, સજના પે દિલ આ ગયા...” શરૂઆતના શબ્દો અને સંગીતરચના સાંભળીને હું હજી તો આ સંગીત લક્ષ્મી-પ્યારેની સ્ટાઇલનું છે એવું કાંઇ કહેવા જાઉં તે પહેલાં તો પેલા મિત્ર કહે, “બાપુ, આ ગાયનમાં જે મટકા ડાન્સ છે, એવો તમે કદી નહીં જોયો હોય. હીરોઇન નવી છે. પણ શું નાચી છે!...” એ દિવસે મ્યુઝિકની બારીકીઓની કોઇ ચર્ચામાં તેમને રસ નહોતો. તેમણે ભવિષ્યવાણી પણ કરી “આ પિક્ચર સુપરહિટ થશે અને હીરોઇન જબ્બર ચાલશે. ખાલી આ મટકા ડાન્સ પર જ પહેલા વીકના બધા ૨૮ શો હાઉસફુલ જવાના...” આવું તો જો કે દરેક સિનેમામાલિક નવું પિક્ચર લઈને આવે ત્યારે કહેતા. પણ ‘હિમ્મતવાલા’એ અને “નૈનો મેં સપના...” એ ગીતે તો ખરેખર કમાલ કરી દીધી!